Amir Asgharnejad

Amir Asgharnejad (født 1985) er en norsk billedkunstner, komiker og skuespiller. 

Asgharnejad er født i Iran og oppvokst i Kristiansand.

Asgharnejad gjorde seg bemerket i forbindelse med finalen i Eurovision Song Contest 2012, da han på oppdrag fra NRK utga seg for å være en reporter fra en iransk tv-stasjon som var kritisk til vertslandet Aserbajdsjan. Aserbajdsjanske myndigheter oppdaget opptakene som lå ute på nettet, og holdt igjen Asgharnejad og hans team på flyplassen i Baku da de skulle tilbake til Norge. Asgharnejad hevdet at han ble trakassert av politiet, og NRK truet med å trekke seg fra konkurransen. Fire år senere innrømmet imidlertid komikeren at hele episoden var oppdiktet, og at han aldri ble anholdt eller trakassert av aserbajdsjanske myndigheter.

Asgharnejad har senere vært programleder og reporter i programmene Amir og Odin på VGTV, og Kjendiskveld med Magnus Devold på TVNorge. Han hadde hovedrollen i dramaserien Oslo Zoo (2018) på NRK1, og i spillefilmen Drib (2017). Han har også spilt i serien Unge lovende (2017–2018) og komiserien Hvite gutter. 

I 2021 var han deltager i den fjerde sesongen av Kongen befaler på TVNorge. I 2022 deltok han i spørreleken Alle mot alle, sammen med Kristine Riis. Samme år deltok han i NRKs humoristiske "jule-reality" 24-stjerners julekalender.

Asgharnejad er også med i sketsjer på YouTube-kanalen til humornettsiden Humornieu.

Han ble nominert i kategorien årets morsomste på TV under Humorprisen 2020/2021.

I 2022 var han representert på Statens Høstutstilling med to malerier.

 Referanser 

 Eksterne lenker 



Kategori:Norske komikere
Kategori:Norske billedkunstnere
Kategori:Norske skuespillere
Kategori:Norske tvillinger
Kategori:Nordmenn av iransk opphav
Kategori:Nordmenn født i Iran